**Aftale mellem Lejre Kommune og DLF Lejre
- om afskedigelser og rokering af lærere og børnehaveklasseledere ved tilpasningen af ressourcerne i skolevæsenet ved overgangen fra skoleåret 2017–18 til skoleåret 2018–19.**

Aftalen omfatter lærere og børnehaveklasseledere ansat på de 7 folkeskoler og Firkløverskolen.

I forbindelse med overgangen fra skoleåret 2017–18 til skoleåret 2018–19 kan der opstå behov for at rokere og eventuelt afskedige medarbejdere.

Aftalen er bygget op med en indledning, som sætter rammerne for de to efterfølgende afsnit, om henholdsvis proceduren for afskedigelse og for rokering.

**Generelle bemærkninger:**

Opgavefordelingen på de enkelte skoler kan ikke starte før alle rokeringer, og en evt. høringsperiode i forbindelse med afskedigelser er afsluttet.

Hver enkelt skole udarbejder en samlet oversigt over lærer- og børnehaveklasseledere ansat på de enkelte skoler 2018 med angivelse af navn, beskæftigelsesgrad og stillingskategori. Oversigten sendes tilden lokale TR og Lejre Lærerforening inden 1. april

Den enkelte skole opgør så vidt muligt ønsker om nedsat tid, ønsker om fratrædelse snarest efter den 23. marts 2018. Medarbejderne har frist frem til den 23. marts for at indgive ønsker om ændring i ansættelsesgrad for det kommende skoleår. (Skolelederen og TR skal give lærerne information om denne tidsfrist på den enkelte skole)

Den enkelte skole opgør pr. 13. april på baggrund af ressourcetildelingen for skoleåret 2018-19 antallet af stillinger. De personalemæssige behov på de enkelte skoler opgøres med inddragelse af Lokaludvalg.

Der dannes et overblik over det samlede antal stillinger i kommunen, herunder orlovsstillinger. Dette afstemmes med det faktiske antal ansatte. Chef for Center for Børn og Læring tager ud fra skolernes tilbagemeldinger stilling til, om der er overtallige lærere og børnehaveklasseledere, og om der skal derfor skal afskediges.

Såfremt der bliver tale om afskedigelser, skal disse være gennemført, inden eventuelle rokeringsprocesser går i gang. Såfremt der ikke skal gennemføres afskedigelser gennemføres processen for rokering.

Aftalen skal medvirke til at:

* rokeringer i størst muligt omfang sker frivilligt
* rokeringer sker efter klare fælles retningslinjer og procedurer
* rokerede medarbejdere skal kunne deltage i planlægningen af arbejdsfordelingen for næste skoleår på den skole, hvor de tilbydes en stilling
* Afskedigelse sker efter objektive og synlige kriterier.

**Procedure vedr. afskedigelse:**

I tilfælde af overtallige lærere og børnehaveklasseledere skal skolelederne pege på hvem, der skal afskediges.

I vurderingen af hvem der skal afskediges, indgår samtlige lærere og børnehaveklasseledere, i Lejre Kommunes skolevæsen i overvejelserne.

Kriterierne for udpegningen af hvilke lærere og børnehaveklasseledere, der skal afskediges, sker med udgangspunkt i de enkelte skolers fremtidige behov for sammensætning af kompetencer, samt den enkeltes faglige kompetence i forhold hertil.

Hvis der opstår ledige stillinger i løbet af opsigelsesperioden, skal den/de afskedigede have tilbudt disse, før evt. ansatte i midlertidige stillinger får dem tilbudt, og inden de slås op eksternt.

Afskedigelserne drøftes med Lejre Lærerforening inden varsling af afsked.

**Procedure vedr. rokering:**

Rokeringsproceduren igangsættes først, når eventuel afskedigelsesprocedure jf. ovenstående er tilendebragt.

Umiddelbart efter at antallet af stillinger på de enkelte skoler er opgjort, den 18. april, udsender skolelederen på de skoler, der har underskud af stillinger, opslag til alle øvrige skoler. I opslaget beskrives hvilke fagområder, der ønskes dækket. Kopi af stillingerne sendes til centerchefen.

Skolelederne på alle skoler i kommunen formidler opslagene til lærere og børnehaveklasseledere.

Såfremt en frivilligt ”ansøgende” medarbejder skønnes at kunne dække de pågældende ledige fagområder, skal skolelederen ansætte den pågældende.

Er der flere, der søger om frivillig rokering til samme stilling, er det skolelederen, der beslutter, hvem der skal have stillingen.

Det er væsentligt for den samlede proces, at alle parter arbejder positivt med i hele processen, således, at denne frivillige runde, hvor lærere og børnehaveklasseledere frivilligt ønsker at flytte fra en skole til en anden, betragtes og behandles positivt af såvel kolleger som ledelser – også selv om de pågældende medarbejdere ikke får stillingen.

Når den frivillige runde er gennemført, senest den 20. april, og den ikke har medført at antallet af stillinger ”går op”, så gennemføres nedenstående rokeringsproces:

Behov for rokering løses i samarbejde mellem alle skoleledere fra den 26. april til den 30. april

Ved rokeringen tages der som hovedprincip hensyn til fagbehov på skolerne og til de pågældendes faglige forudsætninger. Som hovedregel rokeres hverken de lærere eller børnehaveklasseledere, der blev rokeret sidste skoleår, eller ansatte i flexjob.

Rokeringen drøftes med Lejre Lærerforening inden udmeldingen.

Rokeringer foretages administrativt og falder således uden for skolebestyrelsens kompetenceområde.

Inden fag- og opgavefordelingen kan påbegyndes på alle skoler har alle lærere og børnehaveklasseledere, der er omfattet af rokeringen, fået skriftlig besked, så de kan inddrages i planlægningen af det kommende skoleår på den nye skole.

Til lærere og børnehaveklasseledere, der i henhold til denne aftale rokeres, ydes et engangstillæg på 6.500 kr. (31.3.2000-niveau).

Nærværende aftale er gældende indtil videre og kan opsiges af begge parter med 3 måneders varsel.

Dato:

Per Flemming Brinkmann Helle Dydensborg

For Lejre Lærerforening For Lejre Kommune